
               REPUBLIKA HRVATSKA
  VUKOVARSKO-SRIJEMSKA ŽUPANIJA
               OPĆINA BOGDANOVCI
	      OPĆINSKO VIJEĆE

Klasa: 024-01/22-02/
Ur.br: 2196-8-01/02-22-01
Bogdanovci, 26. rujna 2022. godine

Na temelju članka 87. i 88. Poslovnika Općinskog vijeća Općine Bogdanovci („Službeni vjesnik“ br. 04/21), predsjednica vijeća Anamarija Savić Bajac predlaže ovaj:

Z A P I S N I K

sa 17. sjednice općinskog vijeća koja je održana 26.09.2022. godine sa početkom u 19,00 sati u zgradi Općine Bogdanovci.

NAZOČNI VIJEĆNICI:
Gelo Marijan, Andrija Krizmanić, Zvonimir Mudri, Tin Ivić, Mario Pavlović, Boris Grbić, Anamarija Savić Bajac, Dalibor Katić, Mirko Hardi, Zvonko Kostelnik

ODSUTNI VIJEĆNICI:

NAZOČNE SLUŽBENE OSOBE:
Maja Župan, Andrea Dikonić, Marko Barun

GOSTI:  Željko Ergović


Predsjednica općinskog vijeća pozdravila je sve prisutne, te predlaže sljedeći dnevni red:

1. Usvajanje zapisnika s protekle sjednice općinskog vijeća Općine Bogdanovci
2. Prijedlog Odluke o prestanku mandata vijećniku Općinskog vijeća Općine Bogdanovci I početku obnašanja dužnosti zamjenika viijećnika u Općinskom vijeću Općine Bogdanovci
3. Prisega Općinske vijećnice Općine Bogdanovci
4. Prijedlog Odluke o poništenju Odluke o izboru potpredsjednika
5. Prijedlog Odluka o izboru odbora I povjerenstva:
a) Odluka o izboru Mandatnog povjerenstva
b) Odluka o izboru Odbora za izbor I imenovanje
c) Odluka o izboru Odbora za proračun I financije 
d) Odluka o izboru Odbora za Statut I poslovnik
e) Odluka o izboru Odbora za gospodarstvo I poljoprivredu
6. Prijedlog Odluke o usvajanju polugodiđnjeg izvješća o radu općinskog načelnika
7. Prijedlog Odluke o usvajanju polugodišnjeg izvješća o izvršenju proračun 
8. Prijedlog Odluke o komunalnim djelatnostima na području Općine Bogdanovci
9. Prijedlog Odluke o izmjenama I dopunama Odluke o komunalnom redu
10. Prijedlog Statutarne odluke o grbu I zastavi
11. Različito

Dnevni red usvojen je JEDNOGLASNO.

Točka 1.
Predsjednica općinskog vijeća dala je zapisnik sa 16. sjednice Općinskog vijeća na raspravu, kako nije bilo primjedbi zapisnik je usvojen JEDNOGLASNO.

Točka 2.
Predsjednica mandatnog povjerenstva gđa. Savić Bajac obavijestila je nazočne da se pola sata prije vijeća sastalo mandatno povjerenstvo, te da su jednoglasno usvojili izvješće da se umjesto Tina Ivića iz Svinjarevaca, koji se iz osobnih razloga stavio svoj mandat u mirovanje, verificira mandat zamjenici vijećnika Jeleni Vinaj iz Bogdanovaca.
Odluku o prestanku mandata vijećnika i početku obnašanja dužnosti zamjenika vijećnika daje na usvajanje, te je ista usvojena JEDNOGLASNO.

Točka 3.
Predsjednica vijeća pročitala je tekst prisege, na koji je vijećnica Jelena Vinaj prisegnula, te istu potpisala.

Točka 4.
Na 15. sjednici općinskog vijeća donesena je odluka o imenovanju 1. potpredsjednika, za koju je glasalo 5 vijećnika ZA, 3 glasa ZA i 2 suzdržana, naknadno je utvrđeno da odluka nije donesena sukladno Statutu Općine Bogdanovci, te predlažem da se na ovoj sjednici usvoji odluka o poništenju navedene odluke, te se na idućem vijeću izabere novi potpredsjednik, navodi gđa. Savić Bajac.
Odluka o poništenju Odluke o izboru potpredsjednika usvojena je JEDNOGLASNO.

Točka 5.
5. a
Gđa. Savić Bajac navodi kako su pred nama točke za izglasavanje novih odbora i povjerenstava.
Daje prijedlog članova za izbor Mandatnog povjerenstva i to kako slijedi:
Anamarija Savić Bajac – predsjednica
Zvonimir Mudri – član
Zvonko Kostelnik – član
Prijedlog daje na glasanje, te se isti usvaja sa 6 glasova ZA i 4 suzdržana.
5. b
Zatim daje prijedlog članova za izbor Odbora za izbor i imenovanje i to kako slijedi:
Andrija Krizmanić – predsjednik
Anamarija Savić Bajac – član
Dalibor Katić – član
Mirela Brandt – član
Mirko Tirkajla – član
Gosp. Gelo navodi kako sukladno Statutu Općine Bogdanovci u odboru za izbor i imenovanje moraju biti vijećnici, te sukladno tome predlaže se umjesto Mirele Brandt - Mirko Hardi, te umjesto Mirka Tirkajle - Boris Grbić.
Prijedlog sa izmjenama je usvojena za 8 glasova ZA, te 2 suzdržana glasa. 
5. c
Prijedlog članova za odbor za proračun i financije je sljedeći:
Dalibor Katić – predsjednik
Mario Pavlović – član
Zvonimir Mudri – član
Andrija Krizmanić  član
Zvonko Kostelnik – član 
Gosp. Gelo predlaže da se u odbor imenuje barem jedan član iz Bogdanovaca, recimo Jelena Vinaj.
Predsjednica općinskog vijeća daje prvi prijedlog na glasanje, te se isti usvaja sa 6 glasova ZA, 3 glasa protiv i jednim suzdržanim. Sukladno tome, nema potrebe za glasanjem za prijedlog gosp. Gele.
5. d
Prijedlog članova za odbor za Statut i Poslovnik je sljedeći:
Zvonimir Mudri – predsjednik
Mijo Budeš – član
Nevena Paljušaj – član
Marija Petričević – član
Stefan Bojko – Član 
Prijedlog je usvojen sa 6 glasova ZA, 1 glasom PROTIV i 3 suzdržana.
5. e
Prijedlog članova za odbor za gospodarstvo i poljoprivredu je sljedeći:
Ivan Božić – predsjednik
Dejan Miličević – član
Kiril Edelinski – član
Dalibor Katić – član
Berislav Čović – Član 
Prijedlog je usvojen sa 6 glasova ZA i 4 suzdržana glasa.

Točka 6.
Gđa. Savić Bajac daje riječ načelniku kako bi pojasnio Polugodišnje izvješće. Načelnik pozdravlja nazočne, te navodi kako je izvješće u materijalu za ovu sjednicu, te da ga ne bi čitao, jer pretpostavlja da su ga svi vijećnici pročitali, međutim ukoliko netko ima nekakvih pitanja slobodno neka upita.
Kako nije bilo rasprave, predsjednica je polugodišnje izvješće o radu načelnika dala na glasanje, te je isto usvojeno sa 9 glasova ZA i jednim glasom PROTIV.

Točka 7.
Gđa. Savić Bajac daje riječ knjigovodstvenom referentu gđi. Dikonić kako bi nam pojasnila polugodišnje izvršenje Proračuna za 2022. godinu. Gđa. Dikonić pozdravlja nazočne, te pojašnjava kako su ukupni prihodi za razdoblje 01.01.2022.-30.06.2022. iznosili 2.940.413,21 kn, što je 17,97 % od ukupnog plana a ukupno rashodi 3.182.837,26 kn, što je 19,46 % od ukupnog plana. Razlika između prihoda i rashoda iznosi -242.424,05 kn za ovu godinu. Ukupan donos manjka iz prethodnih godina iznosi 1.549.555,79 kn, što s 30.06.2022. godine ukupan manjak iznosi 1.791.979,84. 
Gosp. Krizmanić zahvaljuje se gđi. Dikonić, međutim s obzirom da ste u općini zaposleni tek nekoliko mjeseci, smatram da niste adekvatni za ovo izlaganje, te bih molio načelnika kao predlagatelja Proračuna, da nam pojasni polugodišnje izvršenje Proračuna. 
Gosp. Barun pojašnjava kako kad se radi Proračun želje su velike, a realnost drugačija, pa to sada izgleda ovako, velika razlika između ostvarenih sredstava i plana. Vrlo je bitno naglasiti da nam prihodi redovno dolaze kako je i planirano, čekamo uplatu u iznosu od 387.000,00 od Agencije za plaćanje u poljoprivredi za projekt Asfaltno igralište Svinjarevci, a koje smo mi isplatili svojim sredstvima. Također naglašava kako su cijene energenata, posebice struje i javne rasvjete porasli preko 200 %, više je djece u vrtićima i otvoren je dječji vrtić u Petrovcima i tu su nam znatno porasli rashodi.
Gosp. Pavlović traži pojašnjenje manjka iz prošlih godina u iznosu od 1.549.555,79 kn, na što načelnik odgovara kako ne može sad iz glave znati točno o čemu se radi, te da sada nije ni vrijeme ni mjesto za to, te da će na kraju godine imati jasniju situaciji i moći bolje pojasniti. 
Gosp. Katić postavlja upit zašto je na kontu promidžbe i informiranja plan 0,00 kn? Gđa. Župan pojašnjava da je u Proračunu planirano na navedenoj stavci 70.000,00, te da je došlo do greške u knjiženju, što će se ista ispraviti krajem godine.
Nakon rasprave, Odluka o polugodišnjem izvršenju proračuna za 2022. godinu usvojena je sa 8 glasova ZA i 2 glasa PROTIV.


Točka 8.
Predsjednica vijeća navodi kako je na  temelju nalaza revizije za Upravljanje komunalnom infrastrukturom u JLS na području VSŽ u 2019. i 2020. godini utvrđeno je po Planu provedbe naloga i preporuka i izvještavanju o provedbi da do 01.09.2022. godine trebamo donijeti izmjene i dopune Odluke o komunalnoj djelatnosti sukladno preporuci, te da treba u samoj odluci odrediti organizacijski oblik obavljanja komunalne djelatnosti održavanja građevina javne odvodnje oborinskih voda te održavanje građevina, uređenja  predmeta javne namjene, što smo u novoj odluci i učinili određivanjem osnovanog vlastitog pogona za obavljanje tih djelatnosti
Nadalje, U članku 5. je dodan organizacijski oblik vlastiti pogon.
Također, preporučeno je usklađivanje sa Zakonom o komunalnom gospodarstvu o osiguranju mogućnosti korištenja površina javne namjene na način koji omogućava kretanje osoba s posebnim potrebama
U članku 2. je propisana navedena preporuka: „ Kod građenja, održavanja i korištenja javnih površina i javnih građevina potrebno je voditi računa o omogućavanju kretanja i pristupačnosti osobama sa  posebnim potrebama“
Odluka o komunalnim djelatnostima na području Općine Bogdanovci usvojena je JEDNOGLASNO.

Točka 9.
Gđa. Savić Bajac pojašnjava kako vođeni istim nalazima revizije i preporukama kao i u prethodnoj točki, potrebne su izmjene i dopune Odluke o komunalnom redu radi usklađivanja sa pozitivnim propisima, također, zbog sve većeg broja zapuštenih kuća ili praznih placeva koji se ne održavaju, a prema brojnim pritužbama građana, zbog vegetacije i divljih životinja, predlažem sljedeće izmjene i dopune Odluke koje smo naveli u članku 2. a odnose se na sljedeće:
U članku 11. Odluke iz članka 1. iza stavka 5. dodaju se stavci: 6., koji glasi: „Dvorišta, vrtovi, neizgrađeno građevinsko zemljište i druge površine moraju se koristiti sukladno njihovoj namjeni, te s njih ne smiju dolaziti nikakve štetne emisije na javne površine, susjedne zgrade i druge objekte. Svojim slanjem i izgledom ne smiju narušavati estetski izgled okolnih površina.“, te stavak 7., koji glasi: „Na prostorima dvorišta, vrtova, zelenih i drugih površina, u dijelu koji je vidljiv s površine javne namjene, zabranjeno je odlagati komunalni i drugi otpad, a posebice neregistrirane automobile, strojeve, električne i druge aparate i predmete iz kućanstava, građevinski šut, dotrajale predmete i drugo što narušava izgled okoliša, te spaljivati sve vrste otpadnih tvari.“
Odluka o izmjenama i dopunama Odluke o komunalnom redu usvojena je JEDNOGLASNO.

Točka 10.
Na temelju pozitivnog Rješenja o odobrenju grba i zastave Općini Bogdanovci od 12.07.2022. godine (KLASA: UP/I-017-02/20-01/14, URBOJ: 514-22/02-22-10) Općinsko vijeće Općine Bogdanovci prema članku 4. Statuta Općine Bogdanovci („Službeni vjesnik“ Vukovarsko-srijemske županije broj 4/21) donosi ovu Statutarnu odluku o grbu i zastavi. Statutarnom odlukom je utvrđen je opis grba i zastave, uporaba i način zaštite zastave i grba, nadzor nad provođenjem odluke i kaznene odredbe kod eventualne zlouporabe grba i zastave, pojašnjava predsjednica vijeća, te istu daje na raspravu. Kako nije bilo rasprave, Statutarna odluka usvojena je JEDNOGLASNO.

Točka 11.
RAZLIČITO
Gđa. Savić Bajac upoznaje nazočne vezano za sastanak koji je održan u Ministarstvu uprave, kojem je nazočio načelnik gosp. Barun, pročelnik gosp. Ruskaj, predsjednici VMO-a i ja kao predsjednica vijeća,  a vezano za dobrovoljno ili funkcionalno spajanje općine Gradu Vukovaru, više smo se bazirali na dobrovoljno pripajanje, time bi kroz 5 godina dobivali sredstva u visini 2 puta većih sredstava koje do sada primamo od fiskalnog poravnanja, te da bi se navedena sredstva morala namjenski utrošiti u naša naselja kroz kapitalne projekte, te određeni iznos za tekuće pomoći. Također bi preuzeli sve naše obveze s 30.06.2022. godine.
Gosp. Barun se nadovezuje kako su na sastanku zatražili odgovor na koji način da se od građana traži mišljenje, putem referenduma, ankete ili peticije, te smo dobili odgovor da je najjednostavnije napraviti anketu, na način da se kroz istu postavi više pitanja, a ne samo jedno. Recimo ako jedno od naselja želi pripajanje nekoj drugoj lokalnoj samoupravi, a ne gradu Vukovaru, sva imovina koja se nalazi u tom naselju pripast će Gradu Vukovaru, jer je to naselje bilo dio Općine Bogdanovci, a sva imovina Općine pripajanjem bi pripala Gradu Vukovaru.
Također smo uputili dopis i Ministarstvu financija vezano za održavanje sastanka vezano za ovu temu pripajanja.
Gđa. Savić Bajac navodi kako bi bilo dobro održati javne tribine u naseljima općine i putem istih informirati građane o prednostima i nedostacima pripajanja Općine Bogdanovci Gradu Vukovaru. 
Gosp. Kostelnik postavlja upit koliko dugo bi trajao proces pripajanja, od samog informiranja građana do konačnog pripajanja, te što će biti sa zaposlenicima Općine Bogdanovci? Načelnik odgovara da bi informiranje građana trajalo nekih 30-ak dana, nakon čega je potrebna odluka vijeća, koja se dalje šalje na usvajanje Županijskoj skupštini, zatim na usvajanje u Sabor, a što se tiče zaposlenika, direktno idu drugoj lokalnoj samoupravi kojoj se pripajamo.
Gosp. Krizmanić govori u ime većine vijećnika, kako je potrebno raditi za dobrobit Općine Bogdanovci, a to je nastaviti s planom pripajanja Gradu Vukovaru. Sve odraditi sukladno Zakonu, informirati građane, ali ne dozvoliti manipuliranje mještanima. Predlaže da se za iduće vijeće pripreme prednosti i nedostaci pripajanja Gradu Vukovaru, te da se sukladno tome i informiraju građani.
Gosp. Gelo slaže se s gosp. Krizmanićem, svi smo mi mišljenja da građani trebaju odlučiti o ovoj temi, onda da vijeće donese odluku, stoga ukoliko mještani Petrovaca žele pripajanje nekoj drugoj lokalnoj samoupravi treba im dozvoliti da se izjasne.

Gosp. Krizmanić ima primjedbu na društvo „Rusnak“ koje je osnovano u Petrovcima, Općina Bogdanovci ih financira, a prije održavanja kulturne manifestacije „Kad je golubica letjela“ položeni su vijenci ispred spomen obilježja u Starim Jankovcima, a u Petrovcima nisu. To je politikanstvo, koje se već sada javlja, te bih ovim putem zamolio da se udruzi „Rusnak“ uputi dopis, te se traži očitovanje zašto se vijenac nije položio u Petrovcima. 
Gosp. Kostelnik razumije gosp. Krizmanića da je povrijeđen, te je mišljenja je to stvar organizatora i da braniteljska udruga treba reagirati na to, a ne Općina Bogdanovci, odnosno vijeće, jer dokle bi došli kad bi na svaki problem vijeće reagiralo. 


Gđa. Savić Bajac navodi kako je potrebno imenovati nova dva člana u Povjerenstvo za zakup poljoprivrednog zemljišta jer je pročelnik dao neopozivu ostavku, te umjesto Tina Ivića, koji je mandat vijećnika stavio u mirovanje. Znači trebamo osobu pravne struke i osobu iz vijeće, pa Vas ovim putem molim da razmislite o tome do idućeg vijeća.
Također navodi kako nam je Ministarstvo poljoprivrede vratilo Odluku o odabiru najpovoljnijeg ponuditelja na IZMJENU, iz razloga što oni smatraju da su ponude VUPIKA PLUS d.o.o. i Pavla Matijevića potpune, bez obzira što nisu priložili obrazac 2. i što su se na naš upit oni sami očitovali da su ponude nevažeće bez navedenih obrazaca.


Gosp. Gelo postavlja ponovo navodi kako je u Proračunu planirano uređenje centra u naselju Bogdanovci, te moli da se krene u realizaciju navedenog projekta, bez obzira tko će ga financirati Općina Bogdanovci ili Grad Vukovar.


Gđa. Savić Bajac također želi upoznati nazočne sa zamolbom NK Croatie Bogdanovci, koja je pristigla na prošlom vijeću, te daje riječ gosp. Ergoviću da upozna nazočne o čemu se točno radi.
Gosp. Ergović pozdrav nazočne i navodi kako NK „Croatia“ sada uz kategorije seniora ima i kategorije limača, pionira i juniora, za koje ne dobiva nikakva financijska sredstva. Nk „Croatia“ okuplja oko 60-ero djece u te tri kategorije. Financijski smo preopterećeni, te je pitanje dana kada ćemo biti blokirani. Ukupni dodatni troškovi za školu nogometa (treneri, liječnički pregledi, suci) iznose cca. 25.000,00 kn.
Jasno nam je da Općina Bogdanovci nije u mogućnosti pratiti nas u svim troškovima, tu je i uprava koja se mora izboriti za donacije sponzora, međutim sada smo u jako teškoj situaciji i molimo za pomoć.
Gosp. Krizmanić mišljenja je da nitko ovdje nazočan nije protiv sporta, protiv djece, da žive zdravije i naravno da sam za to da se pomogne svim klubovima, ali isto tako imamo školu nogometa i u Petrovcima, koja je isto u financijskim problemima.
Načelnik se slaže s gosp. Ergovićem, da se treba prema selekcijama odrediti visina troškova pojedinog kluba, te prema tome formirati i planirati troškove za idući proračun i natječaj za udruge. Isto tako navodi kako škola nogometa Petrovci po planu treba dobiti 10.000,00 kn za ovu godinu, međutim nisam im navedena sredstva uplatio jer ih oni ne mogu opravdati, isti članovi vode se i u NK Petrovci i u školi nogometa i moja ruka takve isplate neće potpisati. 
Također pojašnjava kako je sukladno Proračunu, raspisan natječaj za dodjelu sredstava udrugama, te sukladno tome moram provjeriti da li je moguće dodijeliti dodatna sredstva.
Gosp. Krizmanić predlaže da se to do iduće sjednice provjeri, te ukoliko postoji mogućnost može se i telefonska sjednica odraditi, ukoliko je hitno.


Gosp. Gelo postavlja upit zašto na dnevnom redu za ovu sjednicu nema točke za projekt „LAG-a“, a koja je bila na dnevnom redu na prošloj sjednici koja je prekinuta?
Načelnik pojašnjava kako je navedeni natječaj zatvoren, te treba ići drugi dio natječaja, o čemu ćemo biti na vrijeme obaviješteni, te će se tada odluka staviti na dnevni red vijeća.


Gosp. Kostelnik postavlja upit vezano za rekonstrukciju Doma kulture u Petrovcima, na što načelnik odgovara kako još nismo dobili rezultate natječaja na koji smo prijavili navedeni projekt. 


Gosp. Grbić govori kako je poslao službeni e-mail načelniku, te predsjednici vijeća putem kojeg traži zapisnik sa 16. sjednice Općinskog vijeća, od načelnika je dobio odgovor, međutim predsjednica vijeća se nije očitovala?!
Gđa. Savić Bajac odgovara kako je u dogovoru sa nekoliko vijećnika razgovarala, te odlučila da se zapisnik neće slati na uvid, dok se ne usvoji.
Gosp. Pavlović navodi kako je srpska nacionalna manjina do sada uvijek bila zastupljena u vijeću Općine Bogdanovci, te da nikada nije bilo problema. 


Za kraj predsjednica poziva sve na obilježavanje 31. obljetnice teških stradanja branitelja i civila naselja Petrovci, u subotu 01. listopada 2022. godine.


Završeno u 20:54 sati.


Zapisničar						Predsjednica općinskog vijeća
Maja Župan						Anamarija Savić Bajac, bacc.admin.publ.

